
AUTORITATEA ELECTORALĂ PERMANENTĂ

  Cadrul legal -   Constituţia României;
· Legea nr. 35/2008, cu modificările ulterioare;

· Regulamentul de organizare şi funcţionare al Autorităţii Electorale Permanente, cu modificările şi completările ulterioare, a fost instituit prin Hotărârea nr. 2/19.03.2007 a Parlamentului României, modificată şi completată de Hotărârea nr. 3/24.09.2008.

Înfiinţarea Autorităţii Electorale Permanente a avut ca bază constituţională  art. 73, alin. 3, lit. a din Constituţia României. La scurt timp după revizuirea Constituţiei din 2003, prin modificarea Legii nr. 68 din 1992, pentru a răspunde cerinţei stringente de a asigura între două perioade electorale aplicarea unitară a dispoziţiilor legale privind organizarea şi desfăşurarea alegerilor sau a altor consultări cu caracter naţional sau local, precum şi pentru perfecţionarea cadrului normativ al sistemului electoral din România, prin Legea nr. 286/2003, a fost înfiinţată Autoritatea Electorală Permanentă. Ea a funcţionat ulterior în conformitate cu dispoziţiile Legii nr. 373/2004 pentru alegerea Camerei Deputaţilor şi a Senatului şi cu cele ale Regulamentului privind organizarea şi funcţionarea aparatului propriu de specialitate, elaborat în 4 martie 2004, aprobat prin Hotărârea Guvernului României nr. 279/2004  şi publicat în Monitorul Oficial nr. 220 din 12 martie 2004. Legea nr. 373/2004 a fost abrogată ulterior de Legea nr. 35/2008 pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali, cu modificările ulterioare. Regulamentul de organizare şi funcţionare al Autorităţii Electorale Permanente, cu modificările şi completările ulterioare, a fost instituit prin Hotărârea nr. 2/19.03.2007 a Parlamentului României, modificată şi completată de Hotărârea nr. 3/24.09.2008. 


Autoritatea Electorală Permanentă este, aşadar, o instituţie relativ nouă, necesară bunei funcţionări a statului de drept şi a democraţiei
. Instituţia administrativă autonomă cu competenţă generală în domeniul electoral a reprezentat o premieră la nivel instituţional şi o soluţie modernă acceptată la nivel mondial. 


Autoritatea Electorală Permanentă era o structură administrativă de gestionare a procesului electoral, cu atribuţii tehnice şi de educaţie electorală, vizând afirmarea unei culturi politice,  a creşterii participării electorale , precum şi o angajare lucidă, în cunoştinţă de cauză a cetăţenilor. 

Prin adoptarea Legii 35/2008, cu modificările şi completările ulterioare, rolul, atribuţiile şi competenţele Autorităţii Electorale Permanente (AEP) în desfăşurarea şi organizarea procesului electoral au crescut considerabil. În vechea lege, competenţa Autorităţii în timpul campaniilor electorale se reducea la prezenţa preşedintelui instituţiei şi a celor doi vicepreşedinţi în Biroul Electoral Central, precum şi asigurarea aparatului tehnic al BEC. Noua lege prevede, între altele, prezenţa în birourile electorale şi circumscripţii, precum şi în comisiile tehnice auxiliare, a câte unui reprezentant a AEP. În aceste condiţii, aria de activitate a AEP s-a extins considerabil.
 

În perioada care a trecut de la înfiinţarea sa, Autoritatea Electorală Permanentă a stabilit relaţii bilaterale cu autorităţile electorale din Austria, Suedia, Elveţia, Ungaria, Franţa şi Marea Britanie, etc precum şi relaţii cu organisme internaţionale multilaterale (International IDEA-Stockholm, instituţia internaţională a autorităţilor similare şi Asociaţia Oficialilor Electorali din Europa Centrală şi de Est – ACEEEO, Budapesta), fiind cooptată, de asemenea, în Steering Committee al IMIE(The International Mission for Iraqi Elections). 


Încă de la înfiinţarea ei, Autoritatea, ca instituţie administrativă autonomă, a îndeplinit funcţii: a) de strategie, prin care se asigură stabilirea obiectivelor sectoriale din domeniul său de activitate; b) de reglementare, prin care se asigură elaborarea şi supunerea spre aprobare a cadrului normativ necesar realizării atribuţiilor strategice în materie electorală, precum şi elaborarea şi aprobarea de normative şi proceduri tehnice, obligatorii pentru toate organismele şi autorităţile cu atribuţii electorale; c) de reprezentare, pe plan intern şi extern, a statului roman, în materie electorală; d) de autoritate de stat, prin care se realizează urmărirea şi asigurarea aplicării pe întreg cuprinsul ţării a reglementărilor specifice sistemului electoral, precum şi a celor stabilite pentru modernizarea şi conectarea acestora la sistemele electorale din ţările Uniunii Europene; e) de îndrumare, sprijin şi control al autorităţilor administraţiei publice locale şi al aparatului propriu al acestora în domeniul organizării consultărilor electorale. 

În ceea ce priveşte atribuţiile ce îi revin ca autoritate a statului, în intervalul dintre două perioade electorale
, Autoritatea Electorală Permanentă are următoarele atribuţii principale: 

· elaborează propuneri privitoare la asigurarea logisticii necesare desfăşurării alegerilor, pe care le transmite spre însuşire Guvernului şi autorităţilor administraţiei publice locale şi urmăreşte modul de îndeplinire a propunerilor; 

· urmăreşte modul de stabilire a localurilor secţiilor de votare şi a sediilor birourilor electorale; 

· urmăreşte şi asigură realizarea din timp a dotărilor specifice secţiilor de votare: urne şi cabine tipizate, ştampile, tuşiere, recipiente pentru transportul buletinelor de vot şi altele asemenea; controlează modul de păstrare a acestora între perioadele electorale; 

· urmăreşte modul de asigurare a fondurilor necesare realizării eşalonate, din timp, a logisticii necesare desfăşurării procesului electoral; 

· elaborează sisteme de protecţie a secţiilor de votare, a buletinelor de vot şi a celorlalte documente şi materiale specifice perioadei electorale; 

· monitorizează şi controlează modul de întocmire şi actualizare a listelor electorale permanente şi de păstrare a registrelor cuprinzând listele electorale permanente, precum şi modul de efectuare a comunicărilor prevăzute de lege şi de operare a acestora, la timp, în listele electorale; 

· urmăreşte modul de întocmire şi eliberare a cărţilor de alegător, în concordanţă cu listele electorale permanente; 

· urmăreşte şi controlează modul de asigurare a concordanţei dintre conţinutul listelor electorale permanente existente la primării şi exemplarul aflat la judecătorii; 

· asigură, în limita competenţelor sale, aplicarea unitară a dispoziţiilor legale referitoare la organizarea alegerilor; 

· elaborează studii şi propuneri vizând îmbunătăţirea sistemului electoral, pe care le dă publicităţii şi le prezintă autorităţilor publice, partidelor politice, precum şi organizaţiilor neguvernamentale interesate; 

· prezintă Parlamentului, în maximum 3 luni de la încheierea alegerilor pentru Camera Deputaţilor şi Senat, pentru Preşedintele României şi pentru autorităţile administraţiei publice locale sau a unui referendum naţional, un raport asupra organizării şi desfăşurării alegerilor, respectiv a referendumului, cuprinzând referiri la participarea la scrutin, modul de desfăşurare a acestuia, abaterile şi neajunsurile - inclusiv de ordin legislativ - constatate şi rezultatul consultării. Raportul se dă publicităţii sub forma unei Cărţi Albe; 

· elaborează materiale şi programe de informare şi instruire a alegătorilor asupra sistemului electoral românesc şi asupra respectării deontologiei electorale şi asigură popularizarea acestora; 

· elaborează programe specifice de instruire în materie electorală, pentru primarii şi secretarii unităţilor administrativ-teritoriale, precum şi pentru persoanele care pot deveni membri ai birourilor electorale, organizează desfăşurarea acestor programe, împreună cu Institutul Naţional de Administraţie şi cu filialele regionale; 

· elaborează programe şi stabileşte reguli unitare privind exercitarea votului de către persoanele neştiutoare de carte sau cu handicap şi asigură popularizarea acestora; 

· elaborează proiectul bugetului propriu, care se aprobă prin legea bugetului de stat; 

· întocmeşte lista cu personalul de specialitate atestat de Institutul Naţional de Statistică, care participă la centralizarea, prelucrarea datelor şi constatarea rezultatelor alegerilor; 

· sprijină constituirea bazei materiale specifice sistemului informaţional la nivel naţional, necesar stabilirii rezultatelor alegerilor; 

· organizează licitaţii în vederea selecţionării programelor de calculator care urmează a fi utilizate de Biroul Electoral Central pentru centralizarea rezultatelor votării; 

· elaborează şi supune Guvernului spre aprobare, împreună cu Ministerul Administraţiei şi Internelor, calendarul acţiunilor din cuprinsul perioadei electorale; 

· elaborează şi supune Guvernului spre aprobare, împreună cu Ministerul Administraţiei şi Internelor, proiectele de hotărâri specifice bunei organizări şi desfăşurări a alegerilor; 

· elaborează proiecte de acte normative pentru îmbunătăţirea şi perfecţionarea sistemului electoral românesc, pe care le supune Guvernului spre analiză şi exercitare a dreptului de iniţiativă legislativă; 

· prezintă Guvernului spre aprobare, împreună cu Ministerul Finanţelor Publice şi Ministerul Administraţiei şi Internelor, proiectul hotărârii Guvernului privind aprobarea cheltuielilor necesare pentru organizarea şi desfăşurarea alegerilor; hotărârea se aprobă în termen de cel mult 5 zile de la aducerea la cunoştinţă publică a zilei alegerilor; 

· certifică spre neschimbare, cu 10 zile înainte de data alegerilor, programele de calculator selecţionate în urma licitaţiei organizate potrivit prevederilor legale în vigoare şi le pune la dispoziţie partidelor înscrise în competiţia electorală, la cererea acestora; 

· ţine evidenţa comunelor, oraşelor, municipiilor şi sectoarelor municipiului Bucureşti în care sunt vacante posturile de primar sau în care au fost dizolvate consiliile locale şi face propuneri Guvernului pentru stabilirea datei de organizare şi desfăşurare a noilor alegeri; 

· sprijină organizarea şi desfăşurarea alegerilor parţiale.

Regulamentul  de organizare şi funcţionare a Autorităţii Electorale Permanente, elaborat in anul 2007
, modificat şi completat de Hotărârea nr. 3/24.09.2008, prevede la articolul 1 (1) faptul că Autoritatea Electorală Permanentă este o instituţie publică administrativă autonomă, cu personalitate juridică. 
Articolul 2 (1) precizează că Autoritatea are competenţă generală şi exclusivă în domeniul electoral, în intervalul dintre două perioade electorale. În perioadele electorale, sprijină activitatea şi buna funcţionare a Biroului Electoral Central şi a celorlalte birouri electorale de circumscripţie. (2) Autoritatea asigură aplicarea unitară, la nivel naţional, în intervalul dintre două perioade electorale, a dispoziţiilor legale privind organizarea alegerilor şi a altor consultări electorale cu caracter naţional sau local; administrează registrul naţional al secţiilor de votare; întocmeşte şi actualizează registrul electoral; urmăreşte şi sprijină dotarea secţiilor de votare cu logistică modernă, necesară procesului electoral; pregăteşte specialişti în materie electorală; asigură popularizarea şi cunoaşterea de către alegători a procedurilor electorale specifice; stabileşte subvenţiile de la bugetul de stat cuvenite fiecărui partid politic; exercită controlul cu privire la finanţarea partidelor politice şi a campaniilor electorale. 


Conform articolului 3 al Regulamentului, Autoritatea, ca instituţie administrativă autonomă, îndeplineşte următoarele funcţii: a) de strategie, prin care se asigură stabilirea obiectivelor sectoriale din domeniul său de activitate; b) de reglementare, prin care se asigură elaborarea şi supunerea spre aprobare a cadrului normativ necesar realizării atribuţiilor strategice în materie electorală, precum şi elaborarea şi aprobarea de normative şi prescripţii tehnice, obligatorii pentru toate organismele şi autorităţile cu atribuţii electorale; c) de reprezentare, pe plan intern şi extern, a statului român, în materie electorală; d) de autoritate de stat, prin care se realizează urmărirea şi asigurarea aplicării pe întreg cuprinsul ţării a reglementărilor specifice sistemului electoral, precum şi a celor stabilite pentru modernizarea şi conectarea acestora la sistemele electorale din ţările Uniunii Europene; e) de îndrumare, sprijin şi control al autorităţilor administraţiei publice locale şi al aparatului propriu al acestora în domeniul organizării consultărilor electorale. 


Art. 4. (1) - Pentru îndeplinirea atribuţiilor ce-i revin potrivit legii, Autoritatea are un aparat propriu, care este organizat în compartimente de specialitate. (2) Prin aparatul propriu, Autoritatea asigură la nivel naţional: a) aplicarea unitară, între două perioade electorale, a dispoziţiilor legale privind organizarea alegerilor; b) sprijinirea autorităţilor publice centrale şi locale în îndeplinirea atribuţiilor ce le revin în domeniul organizării procesului electoral; c) sprijinirea autorităţilor administraţiei publice locale în obţinerea de fonduri necesare asigurării logisticii specifice organizării proceselor electorale; d) alocarea subvenţiei de stat pentru partidele politice; e) controlul finanţării partidelor politice; f) controlul finanţării campaniilor electorale. 
Compartimentele de specialitate ale Autorităţii prezintă rapoarte trimestriale de activitate conducerii Autorităţii; acestea se dezbat şi se aprobă de Colegiul consultativ. Cu 30 de zile înainte de data fiecărui scrutin, Direcţia logistică electorală şi Direcţia îndrumare, control şi coordonarea filialelor prezintă conducerii Autorităţii un raport privind activitatea de îndrumare, control şi constatare a neajunsurilor privind dotarea cu logistică electorală. (3) În perioadele electorale, o parte a personalului aparatului central al Autorităţii, al filialelor şi ale celor 34 birouri ale Autorităţii îşi desfăşoară activitatea la birourile electorale în calitate de membri şi, după caz, de personal tehnic auxiliar, potrivit legii şi repartizării făcute prin ordin al preşedintelui Autorităţii.

 Conform articolului 5 (1), Autoritatea este condusă de un preşedinte cu rang de ministru, ajutat de 2 vicepreşedinţi cu rang de secretar de stat, precum şi de un secretar general. 
(2) Preşedintele împreună cu vicepreşedinţii şi secretarul general formează Colegiul consultativ. (3) Colegiul consultativ se întruneşte lunar şi ori de câte ori este necesar, la convocarea preşedintelui. (4) La lucrările Colegiului consultativ pot fi invitate persoane care deţin funcţii de conducere în cadrul aparatului propriu sau în cadrul filialelor Autorităţii, precum şi alte persoane a căror prezenţă este socotită necesară. (5) Pentru ducerea la îndeplinire a atribuţiilor Autorităţii, Colegiul consultativ dezbate hotărâri, instrucţiuni şi decizii, care se semnează de preşedinte şi se contrasemnează de vicepreşedinţi. (6) Colegiul consultativ poate dezbate şi alte probleme de importanţă deosebită pentru sistemul electoral românesc şi pentru buna funcţionare a instituţiei. 


Conform articolului 6 al Regulamentului, Preşedintele Autorităţii angajează patrimonial Autoritatea în relaţia cu Preşedinţia, Parlamentul, Guvernul, cu celelalte ministere, instituţii, organisme şi organizaţii, precum şi cu persoanele fizice şi juridice din ţară şi din străinătate. Articolul 7 menţionează că Preşedintele Autorităţii îşi exercită autoritatea şi competenţa prevăzute de lege, având următoarele atribuţii: a) prezintă celor două Camere ale Parlamentului rapoarte, anual sau la cererea acestora; b) are calitatea de ordonator principal de credite; c) aprobă bugetul anual al Autorităţii; d) aprobă planul anual de investiţii al Autorităţii şi programul de achiziţii publice; e) aprobă statul de funcţii şi fişa postului pentru personalul din instituţie; f) aprobă organizarea concursurilor pentru ocuparea posturilor din cadrul instituţiei; g) numeşte, promovează şi eliberează din funcţie personalul, potrivit dispoziţiilor legale; h) aprobă trecerea personalului dintr-un compartiment în altul; i) semnează corespondenţa purtată cu conducătorii autorităţilor similare din străinătate, precum şi ai altor instituţii sau organizaţii internaţionale; j) aprobă deplasările personalului în străinătate; k) aprobă, îndrumă şi coordonează programul de pregătire şi formare profesională a personalului de specialitate; l) poate delega, în condiţiile legii, o parte din atribuţiile sale; m) aprobă planul de relaţii externe al Autorităţii; n) stabileşte şi aprobă programul de audienţe; o) exercită orice alte atribuţii care îi revin potrivit legii. În exercitarea atribuţiilor legate de activitatea internă a autorităţii, preşedintele emite ordine. În lipsa preşedintelui, atribuţiile acestuia sunt îndeplinite de unul dintre vicepreşedinţi, stabilit prin ordin. 


Preşedintele actual al AEP este Octavian Opriş, licenţiat în drept şi filosofie, fost membru al Comisiei Juridice de Numiri, Disciplină, Imunităţi şi Validări a Senatului.


Vicepreşedinţii coordonează domeniile de activitate stabilite prin ordin al preşedintelui Autorităţii. Compartimentele aflate în coordonarea vicepreşedinţilor şi a secretarului general îşi desfăşoară activitatea sub îndrumarea nemijlocită a coordonatorilor. În prezent, vicepreşedinţii AEP sunt Marian Muhuleţ, specializarea ştiinţe politice, Ana Maria Pătru, licenţiată în drept.

 
Conform articolului 11 (1) al Regulamentului, Secretarul general al Autorităţii face parte din categoria înalţilor funcţionari publici. Secretarul general este numit în funcţie prin decizie a prim-ministrului şi este asimilat, inclusiv sub aspectul salarizării, secretarilor generali ai celor două Camere ale Parlamentului. (2) Secretarul general al Autorităţii îndeplineşte atribuţiile stabilite de art. 49 din Legea nr. 90/2001 privind organizarea şi funcţionarea Guvernului şi a ministerelor, cu modificările şi completările ulterioare, precum şi următoarele atribuţii specifice: a) coordonează buna funcţionare a Secretariatului general şi a activităţilor cu caracter tehnico-organizatoric din cadrul Autorităţii; b) urmăreşte respectarea prevederilor legale cu privire la managementul resurselor umane; c) organizează activitatea de dotare administrativă şi întreţinerea clădirii şi a celorlalte bunuri aflate în dotarea Autorităţii; d) stabileşte măsurile necesare pentru paza şi folosirea sediului instituţiei; e) organizează activităţi de prevenire şi stingere a incendiilor şi de protecţie a muncii; f) dispune măsurile necesare şi asigură inventarierea anuală a bunurilor aflate în dotarea Autorităţii; prezintă anual Colegiului consultativ un raport asupra situaţiei bunurilor din dotare; g) asigură elaborarea şi supunerea spre aprobare Colegiului consultativ a regulamentului de ordine interioară, precum şi a altor regulamente necesare desfăşurării normale a activităţii; h) poate îndeplini atribuţiile de ordonator principal de credite, potrivit delegării date, prin ordin, de preşedinte.



 

În prezent, Secretarul General al AEP este Kovacs Csaba Tiberiu, licenţiat în drept.

In Capitolul III al Regulamentului, se face referire la organizarea şi funcţionarea aparatului propriu al Autorităţii care  are următoarea structură organizatorică: a) în cadrul aparatului central: 1. cabinetele demnitarilor; 2. Biroul de audit public intern; 3. Secretariatul general (la nivel de serviciu); 4. Departamentul de control al finanţării partidelor politice şi a campaniilor electorale; 5. Direcţia logistică electorală; 6. Direcţia legislaţie şi legătură cu Parlamentul; 7. Direcţia studii, documentare şi monitorizarea procesului electoral; 8. Direcţia îndrumare, control şi coordonarea filialelor regionale; 9. Direcţia buget-finanţe, contabilitate şi resurse umane; 10. Serviciul relaţii externe; 11. Serviciul informatică; 12. Serviciul alocare subvenţii; 13. Serviciul comunicare şi relaţii publice; 14. Serviciul relaţii de protocol şi administrativ; 15. Biroul juridic-contencios. b) în teritoriu: filiale regionale şi birouri. În cadrul structurii organizatorice, prin ordin al preşedintelui, se pot înfiinţa servicii, birouri şi alte compartimente sau comisii cu activitate temporară, stabilind numărul posturilor şi atribuţiile, în raport cu necesarul şi competenţa Autorităţii, potrivit legii. Autoritatea are, potrivit legii, filiale în fiecare dintre regiunile de dezvoltare şi birouri în fiecare judeţ în care nu funcţionează filiale.
 Referitor la atribuţiile compartimentelor din cadrul aparatului propriu, articolul  14 precizează că în cadrul Autorităţii este organizat şi funcţionează Cabinetul preşedintelui care este format din cel mult 3 posturi. Cabinetul preşedintelui este încadrat cu personal angajat prin contract individual de muncă, pe durată determinată. Vicepreşedinţii vor avea câte un cabinet format din cel mult două posturi. Angajarea personalului din cadrul cabinetelor, precum şi atribuţiile acestuia se fac, respectiv se stabilesc, de preşedinte, respectiv de către vicepreşedinţi. 
Biroul de audit public intern este organizat şi se desfăşoară în directa subordonare a preşedintelui Autorităţii, potrivit legii. Biroul de audit public intern funcţionează potrivit Legii nr. 672/2002 privind auditul public intern, cu modificările şi completarile ulterioare, şi are următoarele atribuţii:a) elaborează norme metodologice specifice Autorităţii, cu avizul UCAAPI; b) elaborează proiectul planului anual de audit public intern, care este aprobat de preşedintele Autorităţii; c) efectuează activităţi de audit public intern pentru a evalua dacă sistemele de management financiar şi control ale Autorităţii sunt transparente şi sunt conforme cu normele de legalitate, regularitate, economicitate, eficienţa şi eficacitate; d) elaborează raportul anual al activităţii de audit public intern; in cazul identificării unor nereguli, acestea sunt aduse de îndată la cunoştinţa preşedintelui Autorităţii;
Biroul juridic - contencios funcţionează, conform art.18, în subordinea secretarului general al Autorităţii şi îndeplineşte următoarele atribuţii principale: a) reprezintă Autoritatea la instanţele judecătoresti, la organele de urmărire penală, precum şi la toate autorităţile şi organele administrative cu atribuţii jurisdicţionale; b) avizează, pentru legalitate, documentele interne, conform legii; c) susţine drepturile şi interesele legitime ale Autorităţii în faţa altor autorităţi şi instituţii publice; d) asigură consultanţa şi asistenţa juridică, la cerere, compartimentelor din cadrul Autorităţii şi filialelor regionale;e) soluţionează cereri cu caracter juridic. Biroul juridic - contencios îndeplineşte şi alte atribuţii şi însărcinări stabilite de lege, de prezentul regulament şi de preşedintele Autorităţii. 

Departamentul de control al finanţării partidelor politice şi a campaniilor electorale are următoarele atribuţii principale:a) elaborează planul anual privind controlul finanţării partidelor politice şi a campaniilor electorale care este dezbătut de Colegiul consultativ şi aprobat de preşedintele Autorităţii; b) realizează controale potrivit obiectivelor din planul anual de control; c) realizează controale cand există suspiciuni de încălcare a prevederilor legale privind finanţarea partidelor politice, pe baza sesizărilor sau din oficiu; d) publică în Monitorul Oficial al României, Partea I, şi pe pagina de internet a Autorităţii rezultatele fiecărui control; e) propune sancţiunile ce urmează sa fie aplicate în urma constatării unor încălcari ale legii, care se dezbat în Colegiul consultativ şi se aprobă de preşedintele Autorităţii; f) elaborează propuneri privind suspendarea temporară a acordării subvenţiei de la bugetul de stat; 
g) înregistrează şi păstrează evidenţa mandatarilor financiari ai partidelor politice sau candidaţilor independenţi; h) păstrează declaraţiile partidelor şi alianţelor politice, precum şi ale candidaţilor independenţi privind cheltuielile referitoare la realizarea materialelor de propagandă electorale produse, defalcate pe categorii; 
i) păstrează declaraţiile conducerilor partidelor, ale organizaţiilor judeţene sau, după caz, ale candidaţilor independenţi referitoare la respectarea plafoanelor de cheltuieli pentru campania electorală; j) păstrează registrul fiscal al partidelor politice, al alianţelor politice şi al candidaţilor independenţi; k) elaborează normele metodologice de aplicare a legii finantării activităţii partidelor politice şi a campaniilor electorale, împreună cu Direcţia buget-finanţe, contabilitate, alocarea subvenţiilor şi resurse umane; l) elaborează propuneri privind îmbunătăţirea activităţii de control al finanţării partidelor politice şi a campaniilor electorale; m) realizează acţiuni de îndrumare a partidelor politice sau a candidaţilor independenţi privind legalitatea finanţării. 
(2) Departamentul de control al finanţării partidelor politice şi a campaniilor electorale îndeplineşte şi alte atribuţii şi însărcinări stabilite de lege, de prezentul regulament şi de preşedintele Autorităţii.
Direcţia logistică electorală are următoarele atribuţii principale: a) elaborează propuneri pentru asigurarea logisticii necesare desfăşurării în bune condiţii a alegerilor; urmăreşte modul de aplicare în teritoriu, de către autorităţile administraţiei publice locale, inclusiv de catre prefecţi, a măsurilor stabilite în acest domeniu; b) ţine evidenţa localurilor secţiilor de votare şi a sediilor birourilor electorale; c) elaborează propuneri privind confecţionarea cabinelor de vot, a urnelor tipizate şi a recipientelor pentru transportul buletinelor de vot; urmăreşte şi controlează modul de realizare a acestora de către autorităţile administraţiei publice locale, precum şi de păstrare a acestora în condiţii corespunzătoare pentru a putea fi utilizate în mod repetat; d) asigură elaborarea unor proiecte-tip pentru logistica necesară derulării votării; urmareşte aplicarea şi respectarea acestora de către autorităţile administraţiei publice locale; e) elaborează, împreună cu serviciile specializate, sisteme moderne de protecţie a secţiilor de votare, a buletinelor de vot şi a celorlalte documente specifice; f) realizează propunerile şi măsurile de stabilire a locaţiilor sectiilor de votare şi a sediilor birourilor circumscripţiilor electorale; g) urmăreşte asigurarea din timp a dotărilor specifice secţiilor de votare: urne şi cabine tipizate, ştampile, tuşiere, recipiente pentru transportul buletinelor de vot şi altele asemenea; h) centralizează necesarul cheltuielilor logistice şi de personal pentru proiectul de buget al procesului electoral şi le prezintă Direcţiei buget-finanţe, contabilitate şi resurse umane; i) urmăreşte modul de obţinere eşalonată a fondurilor necesare pentru asigurarea logisticii;j) elaborează şi derulează programe de formare în domeniul logisticii. Direcţia logistică electorală îndeplineşte şi alte atribuţii stabilite de lege, de prezentul regulament sau de preşedintele instituţiei. 
Direcţia legislaţie şi legătura cu Parlamentul are următoarele atribuţii principale: 
a) urmăreşte, în limita competenţelor sale, aplicarea unitară a dispoziţiilor legale referitoare la organizarea şi desfăşurarea alegerilor şi a celorlalte consultări electorale; b) elaborează proiecte de acte normative pentru îmbunătăţirea, perfecţionarea şi armonizarea cu acquis-ul comunitar, a cadrului legislativ electoral românesc; c) asigură transparenţa decizională în cadrul instituţiei, prin supunerea dezbaterii publice a proiectelor de acte normative;d) urmăreşte transmiterea spre avizare şi avizarea de către ministere şi alte autorităţi a proiectelor de lege iniţiate de Autoritate şi trecerea acestora prin fazele procedurii legislative, până la promulgarea legii şi publicarea acesteia în Monitorul Oficial al României, Partea I; 
e) asigură avizarea proiectelor de acte normative elaborate de ministere şi alte organe centrale, precum şi iniţiativele legislative care sunt transmise spre consultare la Autoritate; întocmeşte proiectul de aviz cuprinzând observaţiile şi propunerile Autorităţii şi urmăreşte transmiterea acestora şi, eventual, susţinerea lor în faţa iniţiatorilor; f) asigură consultarea structurilor asociative ale autorităţilor administraţiei publice locale la elaborarea proiectelor de acte normative, când situaţia impune; 
g) întocmeşte sau participă la efectuarea unor studii, evaluări, lucrări de sinteză, pentru îmbunătăţirea sistemului electoral românesc, în concordanţă cu reglementările legale şi practicile existente în Uniunea Europeana şi cu tradiţiile sistemului electoral românesc; h) elaborează programe specifice de instruire în domeniul legislaţiei electorale pentru autorităţile şi instituţiile administrativ-teritoriale, precum şi pentru persoanele care pot deveni membri ai birourilor electorale; în acest sens, menţine o permanentă legătură cu Institutul Naţional de Administraţie;i) colaborează cu structurile de specialitate din cadrul Ministerului Administraţiei şi Internelor, pentru elaborarea calendarului acţiunilor din cuprinsul perioadei electorale şi a proiectelor de hotărâri specifice bunei organizări şi desfăşurări a alegerilor; 
j) ţine evidenţa comunelor, oraselor, municipiilor şi sectoarelor municipiului Bucureşti în care sunt vacante posturile de primar sau în care au fost dizolvate consiliile locale şi face propuneri pentru stabilirea datei de organizare şi desfăşurare a noilor alegeri; 
k) sprijină organizarea şi desfăşurarea alegerilor parţiale, organizează şi asigură serviciul de permanenţă la nivelul direcţiei;l) la solicitarea Guvernului, elaborează puncte de vedere pe marginea iniţiativelor legislative de modificare sau completare a legilor din domeniul electoral; m) participă la prezentarea şi susţinerea proiectelor de legi în materie electorală în comisiile de specialitate ale celor două Camere ale Parlamentului, precum şi în plenul acestora, formulează proiectele de răspuns la interpelările adresate preşedintelui Autorităţii de către parlamentari; 
n) întocmeşte proiecte de hotărâri, decizii şi ordine ale preşedintelui în domeniul electoral; o) colaborează cu Direcţia studii, documentare şi monitorizarea procesului electoral în vederea transpunerii în propunerile de acte normative a aspectelor semnalate în urma monitorizării procesului electoral, în scopul îmbunătăţirii legislaţiei electorale. 
 Direcţia studii, documentare şi monitorizarea procesului electoral îndeplineşte următoarele atribuţii principale: a) elaborează, la încheierea alegerilor parlamentare, prezidenţiale, locale sau a referendumului naţional, un raport care va cuprinde analiza amănunţită a modului de organizare şi desfăşurare a consultării electorale, participarea cetăţenilor, cauzele absenteismului, dacă este cazul, abaterile constatate, propuneri pentru înlăturarea acestora în viitor, precum şi rezultatul alegerilor. Raportul va fi prezentat Parlamentului în termenul prevăzut de lege şi apoi dat publicităţii sub forma unei Cărţi Albe; b) elaborează raportul anual, cu sprijinul direcţiilor şi filialelor Autorităţii, ce va fi prezentat Parlamentului, cu privire la activitatea instituţiei; c) elaborează studii şi materiale documentare în domeniul electoral în scopul informării alegătorilor, a autorităţilor şi instituţiilor publice, partidelor politice, precum şi a organizaţiilor neguvernamentale interesate; 
d) editează şi difuzează materiale de informare publică pentru campaniile de popularizare a sistemului electoral românesc; e) elaborează şi derulează programe de formare în domeniul electoral cu sprijinul direcţiilor şi filialelor Autorităţii, pentru perfecţionarea persoanelor implicate în procesul electoral;f) elaborează şi derulează programe privind exercitarea dreptului de vot de către persoanele neştiutoare de carte sau cu handicap;g) stabileşte parteneriate cu mediul academic şi cu societatea civilă în vederea studierii şi dezbaterii propunerilor vizând perfecţionarea şi îmbunătăţirea sistemului electoral românesc;h) asigură, cu aprobarea ordonatorului de credite, achiziţionarea la fondul de documentare ştiinţifică a actelor normative şi a publicaţiilor necesare activităţii de documentare a instituţiei, editate în ţară sau în străinătate; i) ia măsuri pentru organizarea şi funcţionarea bibliotecii Autorităţii; 
j) organizează şi asigură funcţionarea Centrului de documentare şi informare al Autorităţii; k) ia măsuri şi asigură realizarea traducerilor în şi din limba română, în şi din limbi de circulaţie internaţională a unor analize şi sinteze documentare privind diferite aspecte ale problematicii electorale ce urmează a fi utilizate în activitatea Autorităţii; l) participă la elaborarea de programe specifice de instruire în materie electorală pentru primari şi secretarii unităţilor administrativ-teritoriale cu privire la derularea corectă a procesului electoral şi cu îndeplinirea, în conformitate cu prevederile legale, a atribuţiilor ce le revin; m) colaborează cu Direcţia pentru legislaţie şi legătura cu Parlamentul pentru transpunerea în propunerile de acte normative a aspectelor semnalate în urma monitorizării procesului electoral, în scopul imbunătăţirii legislaţiei electorale. 

Direcţia buget-finanţe, contabilitate şi resurse umane are următoarele atribuţii principale: elaborează şi fundamentează proiectul bugetului propriu anual al Autorităţii şi urmăreşte realizarea acestuia, în condiţiile legii; face propuneri, împreună cu Ministerul Finanţelor Publice şi cu Ministerul Administraţiei şi Internelor, pentru proiectul de buget necesar alegerilor, altor tipuri de consultări şi pentru acţiuni legate de acestea; deschide conturi pentru constituirea depozitelor candidaţilor la funcţia de deputat sau de senator; restituie, potrivit legii, depozitele candidaţilor la funcţia de deputat sau de senator; varsă, potrivit legii, către bugetul de stat depozitele candidaţilor la funcţia de deputat sau de senator; răspunde de respectarea dispoziţiilor legale privind utilizarea fondurilor cuprinse în bugetul de venituri şi cheltuieli al Autorităţii; verifică şi avizează pentru controlul financiar preventiv, în faza de angajare, lichidare, ordonanţare şi de plată, toate documentele care cuprind sau din care derivă operaţiuni patrimoniale privind modul de constituire, administrare şi utilizare a fondurilor prevăzute în bugetul Autorităţii, evoluţia şi modul de administrare a patrimoniului, utilizarea şi gospodărirea mijloacelor materiale şi băneşti, cele din care derivă drepturi şi obligaţii faţă de persoane juridice sau fizice, precum şi instrumente de plată întocmite ca urmare a efectuării operaţiunilor respective; răspunde de legalitatea şi regularitatea proiectelor de operaţiuni supuse aprobării; înregistrează operaţiunile patrimoniale în evidenţa contabilă sintetică şi analitică privind cheltuielile curente şi de capital; valorifică inventarierile periodice şi anuale prin stabilirea diferenţelor dintre situaţia faptică şi cea scriptică; urmăreşte ducerea la îndeplinire a măsurilor aprobate, potrivit competenţelor, privind valorificarea rezultatelor inventarierii; întocmeşte bilanţul contabil şi contul anual de execuţie a bugetului Autorităţii;  gestionează fondul de salarii aprobat; întocmeşte documentele necesare calculului şi acordării drepturilor legale; calculează şi virează la bugetul de stat, bugetul asigurărilor sociale de stat, la fondurile speciale sau la terţi sumele reţinute de la salariaţi, precum şi obligaţiile financiar-fiscale legale ale Autorităţii; organizează concursurile sau examenele pentru selecţionarea personalului şi ocuparea posturilor vacante; întocmeşte proiectele de ordine pentru numirea ca funcţionari publici parlamentari a candidaţilor declaraţi admişi, precum şi pentru încadrarea şi încheierea contractelor individuale de muncă pentru salariaţi; l) întocmeşte referate în baza propunerilor de avansare în funcţie, grad sau treaptă profesională a funcţionarilor publici, precum şi asupra avansării salariaţilor, conform legii; programează şi organizează perfecţionarea profesională a funcţionarilor publici parlamentari şi a salariaţilor, pe care o supune aprobării preşedintelui; efectuează calculele privind stabilirea procentului sporurilor de vechime şi de stabilitate, precum şi al altor sporuri prevăzute de lege; gestionează carnetele de muncă, registrul de evidenţă a salariaţilor, precum şi dosarele profesionale ale acestora, în conformitate cu prevederile legale în vigoare; urmăreşte aplicarea ordinelor preşedintelui Autorităţii referitoare la organizarea activităţii profesionale şi a evaluării profesionale anuale;  întocmeşte documentele necesare calculului salariilor de bază, respectiv al majorărilor salariale, conform normelor legale în vigoare; întocmeşte dosarele de pensionare, asigură eliberarea legitimaţiilor, precum şi orice alte lucrări specifice, potrivit dispoziţiilor legale în vigoare; gestionează fondul de salarii aprobat; întocmeşte documentele necesare calculului şi acordării drepturilor legale; calculează şi virează la bugetul de stat, bugetul asigurărilor sociale de stat, la fondurile speciale sau terţi sumele reţinute de la salariaţi, precum şi obligaţiile financiar-fiscale ale Autorităţii; urmăreşte aplicarea ordinelor preşedintelui Autorităţii, precum şi a deciziilor şi hotărârilor referitoare la organizarea activităţii profesionale şi a evaluării profesionale anuale. Direcţia buget-finanţe, contabilitate şi resurse umane îndeplineşte şi alte atribuţii stabilite de lege, de prezentul regulament sau de preşedintele Autorităţii. 

Direcţia îndrumare, control şi coordonare a filialelor regionale are următoarele atribuţii principale: coordonează şi îndrumă activitatea filialelor Autorităţii;  realizează, între perioadele electorale, acţiuni de îndrumare şi control la autorităţile administraţiei publice locale şi la prefecturi, cu privire la actualizarea, la termenele legale, a listelor electorale permanente, efectuarea şi înregistrarea comunicărilor specifice, întocmirea şi eliberarea cărţilor de alegător şi păstrarea documentelor de logistică electorală; formulează propuneri privind reprezentanţii Autorităţii care urmează să fie desemnaţi să facă parte, potrivit legii, din birourile şi oficiile electorale; în termen de 3 zile de la publicarea rezultatului alegerilor pentru Camera Deputaţilor şi Senat, pune la dispoziţia Direcţiei buget-finanţe, contabilitate şi resurse umane informaţii privind numărul de voturi obţinut de candidaţii partidelor politice, alianţelor politice, alianţelor electorale, organizaţiilor cetăţenilor aparţinând minorităţilor naţionale; sprijină organizarea şi desfăşurarea alegerilor parţiale, organizează serviciul de permanenţă la nivelul Autorităţii, filialelor şi birourilor Autorităţii; comunică birourilor electorale de circumscripţie hotărârile pronunţate de Biroul Electoral Central, la solicitarea acestuia; monitorizează distribuirea buletinelor de vot, a ştampilelor de control şi a ştampilelor de vot; controlează realizarea propunerilor şi măsurilor de stabilire a locaţiilor secţiilor de votare şi a sediilor birourilor circumscripţiilor electorale;  urmăreste, controlează şi asigură reactualizarea, la termenele şi în condiţiile stabilite de lege, a listelor electorale permanente, precum şi a concordanţei dintre exemplarul listei electorale permanente aflat la primar şi cel aflat la judecătorie; dispune măsurile necesare în acest sens; controlează modul de întocmire, actualizare şi păstrare a registrelor cuprinzând listele electorale permanente, precum şi modul de efectuare a comunicărilor prevăzute de lege; sprijină aplicarea unitară a dispoziţiilor legale referitoare la organizarea alegerilor; sprijină implementarea regulilor privind dotările logistice şi compatibilizarea relaţiilor logistice la nivelul filialelor regionale; sprijină implementarea programelor specifice de instruire în materie de logistică electorală pentru primarii şi secretarii unităţilor administrativ-teritoriale arondate filialelor regionale; sprijină punerea în practică, la nivelul filialelor regionale, a programelor de instruire a personalului birourilor electorale cu privire la sistemul electoral românesc şi la deontologia electorală; realizează, pe durata perioadei electorale, împreună cu alte autorităţi ale administraţiei publice centrale, acţiuni de îndrumare şi control la autorităţile administraţiei publice locale, inclusiv la prefecturi, cu privire la modul de îndeplinire a atribuţiilor ce le revin potrivit legilor electorale; colaborează cu Direcţia logistică electorală pentru asigurarea logisticii necesare bunei desfăşurări a alegerilor şi pentru elaborarea de propuneri privind remedierea neajunsurilor în acest domeniu. Direcţia îndrumare, control şi coordonare a filialelor Autorităţii îndeplineşte şi alte atribuţii stabilite de lege, de prezentul regulament şi de preşedintele Autorităţii

Serviciul alocare subvenţii are următoarele atribuţii principale: a) calculează cuantumul subvenţiei de la bugetul de stat, pe baza dispoziţiilor legale în vigoare; 
b) depune lunar subvenţia de la bugetul de stat în contul fiecărui partid politic; 
c) constată nerespectarea dispoziţiilor din Legea nr. 334/2006 privind finanţarea activităţilor partidelor politice şi a campaniilor electorale şi propune măsurile corespunzătoare; d) îndeplineşte atribuţiile specifice pe linie de subvenţii prevăzute de Legea nr. 334/2006.

Direcţia informatică are următoarele atribuţii: a) asigură organizarea şi funcţionarea sistemului informatic al Autorităţii, al filialelor şi al birourilor sale; 

b) sprijină constituirea bazei materiale specifice sistemului informaţional la nivel naţional, necesar stabilirii rezultatului alegerilor prin realizarea programelor informatice necesare pentru procesul electoral şi pentru întocmirea evidenţelor folosite în organizarea şi desfăşurarea alegerilor; c) administrează registrul electoral potrivit legii; d) formulează, după fiecare recensământ al populaţiei, dacă este cazul, propuneri privind actualizarea delimitării colegiilor uninominale; e) participă cu specialişti la întocmirea documentaţiei de atribuire, în comisia de evaluare şi în comisia de recepţie a aplicaţiilor şi serviciilor informatice care vor fi utilizate de Biroul Electoral Central pentru centralizarea rezultatelor votării; f) certifică, spre neschimbare, programele de calculator selecţionate în urma licitaţiei organizate potrivit legii şi le pune la dispoziţia partidelor înscrise în competiţia electorală, după centralizare, în cazul în care acestea le solicită; g) administrează pagina de internet a Autorităţii. Serviciul informatică îndeplineşte şi alte atribuţii stabilite de lege, de prezentul regulament sau de preşedintele Autorităţii. 

Serviciul comunicare şi relaţii publice asigură legătura dintre cetăţeni, diferite organizaţii, asociaţii şi Autoritate. Serviciul comunicare şi relaţii publice are următoarele atribuţii principale: întocmeşte zilnic revista presei, pe care o prezintă preşedintelui şi vicepreşedinţilor Autorităţii; elaborează rapoarte pe baza opiniilor şi a punctelor de vedere exprimate în mass-media; ia măsuri de informare a redacţiilor şi de convocare a ziariştilor la activităţile Autorităţii; pune la dispoziţia presei scrise şi audiovizuale materiale aferente activităţii Autorităţii; asigură condiţiile necesare pentru a pune la dispoziţia persoanelor informaţii de interes public, conform procedurilor stabilite de Legea nr. 544/2001 privind liberul acces la informaţiile de interes public, cu modificările şi completările ulterioare; analizează solicitările de acreditare ale reprezentanţilor presei scrise, radioului şi televiziunilor din România, precum şi ale persoanelor propuse de organizaţiile neguvernamentale şi face propuneri preşedintelui Autorităţii privind acreditarea sau respingerea solicitării de acreditare; transmite Direcţiei informatică informaţii, rapoarte şi analize pentru actualizarea paginii de internet a Autorităţii pentru a căror corectitudine este direct răspunzătoare; organizează conferinţele de presă ale Autorităţii, în colaborare cu celelalte compartimente. Serviciul comunicare şi relaţii publice îndeplineşte şi alte atribuţii stabilite de lege, de prezentul regulament sau de preşedintele Autorităţii.
Biroul achiziţii publice are următoarele atribuţii principale: a) elaborează programul anual de achiziţii în baza bugetului realizat de Direcţia buget-finanţe, contabilitate şi resurse umane; b) întocmeşte raportul anual privind monitorizarea atribuirii contractelor de achiziţie publică şi transmiterea acestuia până la data de 31 martie a fiecărui an către Autoritatea Naţională pentru Reglementarea şi Monitorizarea Achiziţiilor Publice în format electronic şi pe suport hârtie; c) gestionează dosarul cu documente pentru achiziţionarea lucrărilor, produselor şi serviciilor, în condiţiile legii; d) elaborează fişa de date a achiziţiei pentru atribuirea contractului de achiziţie publică; e) publică în sistemul electronic de achiziţii publice (SEAP) anunţul de intenţie/participare/atribuire; f) publică în SEAP documentaţia de atribuire a contractului de achiziţie publică şi a clarificărilor; g) constituie şi păstrează dosarele de achiziţie publică. Biroul achiziţii publice îndeplineşte şi alte atribuţii stabilite de lege, de prezentul regulament şi de preşedintele Autorităţii.

Conform articolului 30 al Regulamentului, Autoritatea are filiale regionale, fără personalitate juridică, în fiecare dintre regiunile de dezvoltare. Filialele regionale sunt subordonate Autorităţii şi se află în coordonarea vicepreşedintelui responsabil cu activitatea acestora.  Filialele regionale îşi desfăşoară activitatea în judeţele arondate: filiala Nord-Est cu sediu în municipiul Bacău (Bacău, Botoşani, Iaşi, Neamţ, Suceava, Vaslui), filiala Sud-Est, cu sediul în municipiul Galaţi (include judetele Brăila, Buzău, Constanţa, Galaţi,Vrancea, Tulcea),  filiala Sud-Muntenia include judeţele Argeş, Dâmboviţa, Prahova, Teleorman), filiala  Sud-Vest cu sediul în Râmnicu-Vâlcea (include judetele Dolj, Gorj, Mehedinţi, Olt, Vâlcea), filiala Vest cu sediul la Reşiţa (include judetele Arad, Caraş-Severin, Hunedoara, Timiş), filiala Nord-Vest cu sediul la Cluj-Napoca (include judeţele Bihor, Bistriţa Năsăud, Cluj, Sălaj, Satu Mare, Maramureş), filiala Centru cu sediul în Braşov (include judeţele Alba, Braşov, Covasna, Harghita, Mureş, Sibiu), filiala Bucureşti-Ilfov cu sediul la Bucureşti  (include municipiul Bucuresti, Ilfov, Călăraşi, Giurgiu, Ialomiţa). 

Filialele regionale duc la îndeplinire atribuţiile Autorităţii în judeţele arondate şi sprijină aparatul propriu al acesteia în îndeplinirea atribuţiilor stabilite prin lege, prin prezentul regulament şi de conducerea Autorităţii. Pe seama filialelor pot fi deschise, la unităţile Trezoreriei Statului din localităţile de reşedinţă, conturi şi disponibilităţi, cu respectarea normelor legale în vigoare. Fiecare filială regională este condusă de câte un director, numit în funcţie de preşedintele Autorităţii în urma unui concurs sau examen organizat potrivit normelor legale. Preşedintele Autorităţii numeşte, prin ordin, din cadrul personalului birourilor Autorităţii, persoanele care coordonează nemijlocit activitatea acestora.
 


În capitolul IV al Regulamentului, este prezentat Statutul personalului Autorităţii, conform căruia personalul din aparatul propriu al Autorităţii are acelaşi statut cu personalul din structurile de specialitate ale Parlamentului, fiindu-i aplicabile, în mod corespunzător, prevederile Legii nr. 7/2006 privind statutul funcţionarului public parlamentar, cu modificările ulterioare, precum şi, după caz, prevederile legislaţiei muncii. Conform art. 36, numirea în funcţie a personalului se face prin ordin al preşedintelui, în urma susţinerii unui concurs sau examen organizat potrivit legii. 
 Pentru a fi numită într-o funcţie publică în aparatul propriu al Autorităţii, o persoană trebuie sa îndeplinească condiţiile prevăzute la art. 11 alin. (1) din Legea nr. 7/2006. Prin ordinul prevazut la alin. (1) se pot stabili şi unele condiţii specifice.
Eliberarea din funcţie, promovarea, modificarea, suspendarea şi încetarea raporturilor de serviciu ale funcţionarilor publici se fac de către preşedinte, în cazurile şi după procedura prevăzute la cap. V din Legea nr. 7/2006, cu modificările ulterioare, respectiv în legislaţia muncii, pentru personalul încadrat pe bază de contract individual de muncă, ale căror prevederi se aplică în mod corespunzător. Personalul din aparatul propriu este format din funcţionari publici şi din personalul încadrat prin contract individual de muncă. Din categoria funcţiilor publice fac parte: înalţii funcţionari publici; b) funcţionarii publici de conducere; c) funcţionarii publici de execuţie. (3) Prevederile art. 6 şi 7 din Legea nr. 7/2006, cu modificările ulterioare, precum şi cele ale anexei la aceeaşi lege se aplică în mod corespunzător. 

Autoritatea are un număr de 250 de posturi, exclusiv demnitarii şi cabinetul preşedintelui şi vicepreşedinţilor, dintre care 102 posturi sunt pentru aparatul central, 80 de posturi sunt destinate filialelor, iar 68 de posturi aparţin birourilor. Repartizarea posturilor pe compartimentele Autorităţii, filialele şi birourile Autorităţii se face, prin ordin, de către preşedintele Autorităţii. Prevederile cap. II din Legea nr. 7/2006, cu modificările ulterioare, privitoare la incompatibilităţi, se aplică în mod corespunzător şi funcţionarilor publici din cadrul aparatului propriu al Autorităţii. Competenţa de a aplica măsurile prevăzute de lege revine preşedintelui, iar procedura de constatare a stării de incompatibilitate se stabileşte prin ordin. Începând cu 1 ianuarie 2011, în vederea înfiinţării registrului electoral, numărul maxim de posturi al Autorităţii Electorale Permanente se măreşte cu 34 de posturi destinate birourilor Autorităţii.
În secţiunea 2 a Regulamentului sunt precizate drepturile şi obligaţiile personalului din aparatul propriu, iar în secţiunea 3 se face referire la răspunderea personalului. Personalul Autorităţii răspunde disciplinar, contravenţional, civil şi penal, în condiţiile legii. Abaterile disciplinare care pot fi săvârşite de funcţionarii publici din aparatul propriu al Autorităţii, precum şi sancţiunile ce se pot aplica pentru acestea sunt cele prevăzute la art. 79 şi 80 din Legea nr. 7/2006, cu modificările ulterioare, ale căror dispoziţii se aplică în mod corespunzător. Sancţiunile disciplinare se aplică de preşedinte, în termenele, în condiţiile şi după procedura prevăzută de Legea nr. 7/2006, cu modificările ulterioare, respectiv de legislaţia muncii. Sancţiunile disciplinare din Legea nr. 7/2006, cu modificările ulterioare, se pot aplica direct de către directorul general, de către directori, precum şi de către şefii serviciilor şi birourilor independente. Celelalte sancţiuni se aplică de preşedinte. Împotriva sancţiunilor disciplinare aplicate în condiţiile art. 48 persoana în cauză se poate adresa preşedintelui, vicepreşedinţilor sau secretarului general, după caz, cu contestaţie. În cadrul Autorităţii se constituie o comisie de disciplină ale cărei componenţă, atribuţii, mod de sesizare şi procedură de lucru se stabilesc prin ordin al preşedintelui. 

Iniţiative şi alte activităţi ale AEP


În anul 2010, a fost lansat un Proiect Pilot – legat de informatizarea activităţilor electorale desfăşurate în cadrul secţiilor de votare. Obiectivele principale ale acestui proiect au fost: a) realizarea unui sistem informatic care să asigure la nivelul secţiilor de votare, verificarea electronică a modului în care s-a exercitat dreptul de vot al alegătorilor care s-au prezentat la urne, în scopul: prevenirii votului ilegal; monitorizării şi informării opiniei publice privind prezenţa alegătorilor la urne în ziua de 25 aprilie 2010; editării, verificării şi transmiterii electronice a proceselor-verbale privind consemnarea rezultatelor votării. b) realizarea unei infrastructuri ITC la nivelul fiecărei secţii de votare, inclusiv realizarea unui sistem de comunicare date şi voce între acestea şi Biroul Electoral al Municipiului Bucureşti. Autoritatea Electorală Permanentă a adoptat instrucţiunile de implementare a proiectului pilot privind informatizarea secţiilor de votare într-o secţiune destinată exclusiv alegerilor parţiale din data de 25 aprilie 2010 în care au fost publicate toate informaţiile de interes despre eveniment, pentru asigurarea transparenţei activităţilor de pregătire, organizarea şi desfăşurarea alegerilor parţiale din Colegiul uninominal nr.19 din Circumscripţia electorală nr.42 – Municipiul Bucureşti. Autoritatea a gestionat aplicaţia informatică ce a permis validarea și introducerea codurilor numerice personale ale alegătorilor care s-au prezentat la vot; a coordonat activităţile de transmitere şi centralizare automată a proceselor-verbale privind consemnarea rezultatelor votării; a realizat operaţiunile de prelucrare şi selectare a datelor furnizate de la secţiile de votare; a analizat datele şi informaţiile colectate şi a întocmit un studiu de fezabilitate privind informatizarea secţiilor de votare; a asigurat publicitatea proiectului pilot şi a concluziilor cuprinse în Studiul de fezabilitate, prin intermediul mass-media şi a site-ului instituţiei; a avizat personalul tehnic propus pentru operarea la nivelul secţiei de votarea; a asigurat împreună cu STS instruirea personalului tehnic desemnat pentru operarea aplicaţiei la nivelul secţiei de vot; a asigurat împreună cu STS, testarea aplicaţiei atât într-un mediu de test cât şi la nivelul tuturor secţiilor de votare; a sprijinit prin orice alte măsuri implementarea proiectului pilot privind informatizarea secţiilor de votare. Vicepreşedintele AEP a declarat
 că realizarea unui sistem informatic este necesară pentru prevenirea votului ilegal, nu neapărat votul multiplu, experienţa arătând  şi situaţii atipice cum ar fi CNP-uri duble, CNP-uri omise din listele electorale, CNP-uri invalide existente în actele de identitate. Totodată, a devenit evident că verificarea electronică a proceselor-verbale diminuează apariţia greşelilor umane care mai apar în timpul activităţilor electorale şi ajută la fluidizarea procesului electoral. Dacă se va opta pentru folosirea acestui sistem la alegerile din 2012, a mai spus dl. Muhuleţ, AEP se va ocupa de instruirea personalului care va urma să-l folosească. În acest sens, din toamna lui 2010 sau din primăvara lui 2011, AEP va începe cursuri de instruire a persoanelor care doresc să fie preşedinţi sau vicepreşedinţi ai birourilor electorale ale secţiilor de votare cu sprijinul facultăţilor de ştiinţe politice şi administrative din principalele centre universitare din ţară. La rândul său, dl. Marcel Opriş, directorul Serviciului de Telecomunicaţii Speciale (STS), a afirmat că sistemul informatic ar putea fi folosit la viitoarele alegeri parlamentare la nivel naţional dacă va exista consens politic în acest sens până la sfârşitul sesiunii parlamentare din toamnă. „Dacă nu se ia o decizie în Parlament în sesiunea din toamnă, consideraţi proiectul închis pentru 2012”, a precizat dl. Opriş, insistând pe considerente ce ţin de execuţia bugetară şi de logistică. Totodată, directorul STS a arătat că 10% dintre cărţile de identitate scanate nu au putut fi citite din cauza păstrării neglijente sau a materialelor din care au fost confecţionate. „Acest lucru ar trebui luat în calcul şi, eventual, corectat”, a mai adăugat dl. Opriş. Prezentarea detaliilor tehnice ale proiectului de informatizare a activităţilor electorale a fost făcută de dl. Gabriel Saucă, directorul Direcţiei informatică din cadrul AEP. Sistemul informatic utilizat în cadrul pilotului a funcţionat în condiţii foarte bune, iar testele de performanţă efectuate au demonstrat scalabilitatea acestuia pentru un proces electoral care să cuprindă aproximativ 18.000 de secţii de votare. În urma analizei prezentate s-a concluzionat faptul că proiectul - pilot, din punct de vedere tehnic şi-a îndeplinit toate obiectivele şi s-a considerat că se poate generaliza la viitoarele alegeri. Un astfel de sistem implementat la nivelul secţiilor de vot ar avea un rol foarte important în eficientizarea operaţiunilor de centralizare a datelor din proceselor verbale, în acelaşi timp fiind un instrument real utilizabil în prevenirea fraudei electorale şi în identificarea în timp real a tentativelor de vot ilegal.

O altă iniţiativă importantă a AEP este aceea că a propus un proiect de Cod electoral pentru unificarea celor trei tipuri de scrutinuri şi a celor trei tipuri de referendum.
ORGANISME ELECTORALE TEMPORARE



Conform legii nr. 35/2008, modificată şi completată de Legea 323/2009, art. 13(1) precizează că, pentru alegerea Camerei Deputaţilor şi a Senatului şi pentru modificarea şi completarea Legii nr. 67/2004 pentru alegerea autorităţilor administraţiei publice locale, a Legii administraţiei publice locale nr. 215/2001 şi a Legii nr. 393/2004 privind Statutul aleşilor locali, în perioada organizării alegerilor se formează Biroul Electoral Central, birouri electorale de circumscripţie la nivel judeţean, al municipiului Bucureşti, oficii electorale de sector, în cazul municipiului Bucureşti, şi un birou electoral de circumscripţie externă pentru cetăţenii români cu domiciliul în afara graniţelor României, precum şi birouri electorale ale secţiilor de votare. (2) Birourile electorale sunt alcătuite numai din cetăţeni cu drept de vot. Candidaţii în alegeri, soţul/soţia, rudele şi afinii acestora până la gradul al doilea inclusiv nu pot fi membri ai birourilor electorale. (3) În îndeplinirea atribuţiilor ce le revin, membrii birourilor electorale exercită o funcţie ce implică autoritatea de stat. Exercitarea corectă şi imparţială a funcţiei de membru al biroului electoral este obligatorie. Nerespectarea acestei obligaţii atrage răspunderea juridică, civilă sau penală, după caz. 
Conform articolului 14. – (1), la nivel naţional se constituie un Birou Electoral Central, format din 3 judecători ai Înaltei Curţi de Casaţie şi Justiţie, preşedintele şi vicepreşedinţii Autorităţii Electorale Permanente şi din cel mult 12 reprezentanţi ai partidelor politice, alianţelor politice, alianţelor electorale care participă la alegeri, conform legii, precum şi un reprezentant desemnat de grupul parlamentar al minorităţilor naţionale din Camera Deputaţilor. (2) Desemnarea celor 3 judecători se face de preşedintele Înaltei Curţi de Casaţie şi Justiţie, în şedinţă publică, în cea de a treia zi de la stabilirea datei alegerilor, prin tragere la sorţi dintre judecătorii în exerciţiu ai Înaltei Curţi de Casaţie şi Justiţie. Ora şi locul şedinţei publice de tragere la sorţi se anunţă în scris, de către preşedintele Înaltei Curţi de Casaţie şi Justiţie, cu o zi înainte de ziua desfăşurării, partidelor politice parlamentare şi se aduce la cunoştinţă publică prin presa scrisă şi audiovizuală. La organizarea şi desfăşurarea tragerii la sorţi are dreptul să participe câte un reprezentant, desemnat ca atare, al partidelor politice parlamentare. Rezultatul tragerii la sorţi se consemnează într-un proces-verbal, semnat de preşedinte şi de prim-magistratul-asistent ai Înaltei Curţi de Casaţie şi Justiţie. Procesul-verbal constituie actul de învestire. (3) În termen de 24 de ore de la învestire, judecătorii desemnaţi aleg din rândul lor, prin vot secret, preşedintele Biroului Electoral Central şi locţiitorul acestuia. În termen de 24 de ore de la alegerea preşedintelui Biroului Electoral Central, biroul se completează cu preşedintele şi vicepreşedinţii Autorităţii Electorale Permanente, cu câte un reprezentant al partidelor politice parlamentare şi organizaţiilor cetăţenilor aparţinând minorităţilor naţionale cu grup parlamentar propriu în ambele Camere ale Parlamentului, precum şi cu reprezentantul desemnat de grupul parlamentar al minorităţilor naţionale din Camera Deputaţilor, comunicaţi în scris de către acestea. Completarea Biroului Electoral Central se consemnează într-un proces-verbal care constituie actul de învestire. În această organizare Biroul Electoral Central îndeplineşte toate atribuţiile ce îi revin potrivit prezentului titlu. 
(4) În termen de două zile de la rămânerea definitivă a candidaturilor, partidele politice care nu sunt reprezentate în Parlament, alianţele politice şi alianţele electorale ale acestora care participă la alegeri comunică, în scris, Biroului Electoral Central, numele şi prenumele reprezentanţilor. Comunicările transmise după acest termen nu se mai iau în considerare. 
(5) Desemnarea reprezentanţilor partidelor politice neparlamentare, alianţelor politice şi alianţelor electorale dintre acestea în Biroul Electoral Central se face în ordinea descrescătoare a numărului de candidaturi rămase definitive din colegiile uninominale. 
(6) În cazul în care la desemnarea reprezentanţilor partidelor politice neparlamentare, alianţelor politice sau alianţelor electorale dintre acestea ultimul loc de distribuit revine unor partide sau alianţe care au depus acelaşi număr de candidaturi, desemnarea reprezentanţilor acestora se face, prin tragere la sorţi, de preşedintele Biroului Electoral Central, în prezenţa persoanelor delegate de partidele politice, alianţele politice sau alianţele electorale în cauză. 
(7) Completarea Biroului Electoral Central cu reprezentanţii partidelor politice neparlamentare, alianţelor politice şi alianţelor electorale se face, în termen de 24 de ore de la expirarea termenului prevăzut la alin. (4), de preşedintele Biroului Electoral Central, în prezenţa membrilor biroului şi a persoanelor delegate de partidele politice, alianţele politice şi alianţele electorale care au comunicat reprezentanţii. Procesul-verbal întocmit de preşedinte cu privire la modul de stabilire a reprezentanţilor constituie actul de atestare a calităţii acestora de membri în Biroul Electoral Central. 
(8) Competitorii electorali care desemnează reprezentanţi în Biroul Electoral Central potrivit prevederilor alin. (3) şi (4) pot desemna şi câte un locţiitor al acestora. Locţiitorul poate înlocui, cu aceleaşi drepturi şi obligaţii, titularul respectiv numai când acesta nu poate participa la şedinţele Biroului Electoral Central. 
(9) În componenţa prevăzută la alin. (1) Biroul Electoral Central adoptă, în termen de două zile de la constituire, un regulament de organizare şi funcţionare, care se publică în Monitorul Oficial al României, Partea I, şi este obligatoriu pentru toate birourile electorale. 
(10) Aparatul tehnic auxiliar al Biroului Electoral Central este asigurat de Autoritatea Electorală Permanentă împreună cu Ministerul Internelor şi Reformei Administrative, iar statisticienii necesari, de către Institutul Naţional de Statistică. 
Conform articolului 15 (1), Biroul Electoral Central are următoarele atribuţii principale: a) urmăreşte aplicarea unitară a dispoziţiilor legale privitoare la alegeri de către birourile electorale de circumscripţie; b) asigură publicarea în Monitorul Oficial al României, Partea I, a listei cuprinzând denumirea şi semnele electorale ale partidelor politice, alianţelor politice, alianţelor electorale şi organizaţiilor cetăţenilor aparţinând minorităţilor naţionale legal constituite, care au dreptul să participe la alegeri, şi comunică lista tuturor birourilor electorale de circumscripţie, imediat după constituirea acestora; c) rezolvă întâmpinările referitoare la propria sa activitate şi contestaţiile cu privire la activitatea birourilor electorale de circumscripţie; contestaţiile se soluţionează prin hotărâri care sunt obligatorii pentru biroul electoral în cauză, precum şi pentru autorităţile şi instituţiile publice la care se referă, sub sancţiunile prevăzute de prezentul titlu; d) face publicaţiile şi afişările prevăzute de prezentul titlu cu privire la candidaturi; e) centralizează, pe baza comunicărilor primite de la birourile electorale de circumscripţie, numărul de candidaturi definitive din colegiile uninominale depuse de către partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale; comunică situaţia centralizată, în termen de 24 de ore de la întocmire, comisiei speciale a Camerei Deputaţilor şi Senatului pentru atribuirea timpilor de antenă, precum şi Societăţii Române de Televiziune şi Societăţii Române de Radiodifuziune; f) stabileşte, pe baza proceselor-verbale transmise de birourile electorale de circumscripţie, lista partidelor politice, alianţelor politice sau alianţelor electorale care au întrunit şi care nu au întrunit pragul electoral şi comunică birourilor electorale de circumscripţie şi dă publicităţii, în termen de 24 de ore de la constatare, aceste liste; g) anulează alegerile dintr-o secţie de votare în cazul în care constată că votarea sau stabilirea rezultatului alegerilor a avut loc prin fraudă electorală; h) poate dispune renumărarea voturilor într-o secţie de votare sau refacerea centralizării voturilor şi rezultatului alegerilor dintr-un colegiu uninominal în situaţia în care constată, pe baza probelor administrate, că au fost comise erori sau au fost înregistrate neconcordanţe între datele înregistrate în procesele-verbale; i) totalizează rezultatul naţional, pe baza proceselor-verbale primite de la birourile electorale constituite la nivele inferioare; j) transmite Autorităţii Electorale Permanente, după publicarea rezultatelor alegerilor în Monitorul Oficial al României, Partea I, materialele necesare redactării Cărţii Albe a Alegerilor; k) stabileşte, la nivel naţional, numărul de mandate ce revin în fiecare circumscripţie electorală fiecărui partid politic, alianţă politică, alianţă electorală, organizaţie a cetăţenilor aparţinând unei minorităţi naţionale, candidat independent care participă în alegeri în condiţiile prezentului titlu; l) atestă atribuirea unui mandat de deputat organizaţiei cetăţenilor aparţinând minorităţilor naţionale care a întrunit condiţiile prevăzute la art. 9 alin. (1) şi eliberează certificatul doveditor deputatului desemnat pe această bază; m) trimite spre publicare rezultatele finale ale alegerilor către Regia Autonomă „Monitorul Oficial”; n) organizează şi implementează un sistem de colectare de date şi de informare periodică a opiniei publice privind prezenţa populaţiei la vot, în baza unui eşantion reprezentativ la nivel judeţean şi naţional; o) îndeplineşte orice alte atribuţii ce le revin potrivit prezentului titlu. 
(2) În cazul în care pentru soluţionarea unei contestaţii sunt necesare verificări de fapt, acestea se efectuează în prezenţa unui judecător din Biroul Electoral Central. Asemenea verificări nu se pot face în ziua alegerilor. 
(3) Cererea de anulare a alegerilor dintr-un colegiu uninominal pentru fraudă electorală se poate face numai de către competitorii electorali care au participat la alegeri în colegiul respectiv. Cererea se depune la Biroul Electoral Central în termen de cel mult 24 de ore de la încheierea votării, sub sancţiunea decăderii. Cererea trebuie temeinic motivată şi însoţită de dovezile pe care se întemeiază. Lipsa probelor atrage respingerea cererii. Cererea poate fi admisă numai dacă cel care a sesizat nu este implicat în producerea fraudei şi numai dacă se stabileşte că aceasta a fost de natură să modifice atribuirea mandatelor. Soluţionarea cererii de anulare a alegerilor de către Biroul Electoral Central se poate face numai până la data publicării rezultatului alegerilor în Monitorul Oficial al României, Partea I. În termen de cel mult 10 zile de la data admiterii cererii de anulare a alegerilor se organizează un nou scrutin în secţiile de votare unde s-a constatat frauda electorală. Biroul de circumscripţie electorală împreună cu autorităţile publice locale vor asigura buna desfăşurare a noului scrutin, cu aplicarea corespunzătoare a dispoziţiilor prezentului titlu. Până la obţinerea noilor rezultate se suspendă operaţiunile electorale privind numărarea voturilor şi constatarea rezultatelor. 
(4) În exercitarea atribuţiilor ce îi revin potrivit prevederilor prezentului titlu, Biroul Electoral Central adoptă hotărâri care se aduc la cunoştinţă în şedinţă publică şi prin orice mijloc de publicitate. Hotărârile Biroului Electoral Central sunt obligatorii pentru toate autorităţile, instituţiile publice, birourile electorale, precum şi pentru toate organismele cu atribuţii în materie electorală, de la data aducerii la cunoştinţă în şedinţă publică. (5) Hotărârile Biroului Electoral Central se publică în Monitorul Oficial al României, Partea I. 
(6) Biroul Electoral Central îşi încetează activitatea după 48 de ore de la publicarea în Monitorul Oficial al României, Partea I, a rezultatului alegerilor, potrivit prevederilor prezentului titlu. 
Conform articolului 16 (1), la nivelul fiecăreia dintre cele 43 de circumscripţii electorale, se constituie un birou electoral de circumscripţie, format din 3 judecători, un reprezentant al Autorităţii Electorale Permanente şi din cel mult 9 reprezentanţi ai partidelor politice, alianţelor politice, alianţelor electorale şi ai organizaţiilor cetăţenilor aparţinând minorităţilor naţionale care participă la alegeri, conform prezentului titlu, în circumscripţia electorală respectivă. Biroul electoral de circumscripţie pentru circumscripţia electorală pentru cetăţenii cu domiciliul în afara României are sediul în municipiul Bucureşti. 
(2) Desemnarea celor 3 judecători se face în şedinţă publică, în termen de 5 zile de la începerea perioadei electorale, de către preşedintele tribunalului, prin tragere la sorţi, dintre judecătorii în exerciţiu ai tribunalului judeţean, respectiv ai Tribunalului Bucureşti pentru Circumscripţia Electorală Bucureşti şi pentru circumscripţia electorală pentru românii cu domiciliul în afara ţării. Data şedinţei se aduce la cunoştinţă publică, prin presă, de preşedintele tribunalului, cu cel puţin 48 de ore înainte. Rezultatul tragerii la sorţi se consemnează într-un proces-verbal, semnat de preşedinte, ce constituie actul de învestire. În termen de 24 de ore de la desemnare, judecătorii, prin vot secret, aleg preşedintele biroului electoral de circumscripţie şi locţiitorul acestuia. Din acel moment biroul astfel constituit îndeplineşte toate atribuţiile ce îi revin potrivit prezentului titlu, urmând a fi completat cu reprezentantul Autorităţii Electorale Permanente, reprezentanţii partidelor politice, alianţelor politice, alianţelor electorale şi ai organizaţiilor cetăţenilor aparţinând minorităţilor naţionale care participă la alegeri conform prezentului titlu. 
(3) În termen de 24 de ore de la data rămânerii definitive a candidaturilor, partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale care participă la alegeri conform prezentului titlu vor comunica, în scris, respectivului birou electoral de circumscripţie, numele şi prenumele reprezentanţilor lor în biroul electoral. Comunicările transmise după acest termen nu se mai iau în considerare. 
(4) Reprezentanţii Autorităţii Electorale Permanente vor fi desemnaţi de către aceasta prin hotărâre, în 24 de ore de la desemnarea judecătorilor. 
(5) Desemnarea reprezentanţilor partidelor politice, ai alianţelor politice, ai alianţelor electorale şi ai organizaţiilor cetăţenilor aparţinând minorităţilor naţionale care participă la alegeri în condiţiile prezentului titlu în biroul electoral de circumscripţie se face aplicând în mod corespunzător prevederile art. 14 alin. (3) – (6). 
(6) Oficiile electorale se organizează la nivelul sectoarelor municipiului Bucureşti şi sunt alcătuite dintr-un preşedinte, un locţiitor al acestuia, un reprezentant al Autorităţii Electorale Permanente şi din cel mult 7 membri, reprezentanţi ai partidelor politice, alianţelor politice, alianţelor electorale şi organizaţiilor cetăţenilor aparţinând minorităţilor naţionale care participă la alegeri în municipiul Bucureşti. Desemnarea acestor reprezentanţi se face prin aplicarea corespunzătoare a prevederilor art. 14 alin. (3) – (6). 
(7) Preşedintele şi locţiitorul acestuia sunt magistraţi desemnaţi de preşedintele Tribunalului Bucureşti cu cel mult 15 zile înainte de data alegerilor, prin tragere la sorţi pe funcţii, dintre judecătorii în exerciţiu ai judecătoriei sectorului. 
(8) În 24 de ore de la desemnarea magistraţilor, partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale care participă la alegeri vor comunica în scris numele reprezentanţilor lor în oficiul electoral. 
(9) În 24 de ore de la desemnarea magistraţilor, Autoritatea Electorală Permanentă comunică numele reprezentanţilor ei, desemnaţi prin hotărâre, în fiecare oficiu electoral. 
(10) Oficiile electorale se vor completa prin aplicarea corespunzătoare a prevederilor alin. (5), în 24 de ore de la comunicările realizate de competitorii electorali. 
Art. 17. – (1) Birourile electorale de circumscripţie au următoarele atribuţii: a) veghează la organizarea din timp a secţiilor de votare, urmăresc şi asigură aplicarea unitară şi respectarea dispoziţiilor legale privitoare la alegeri de către toate autorităţile, instituţiile şi organismele cu responsabilităţi în materie electorală din cadrul circumscripţiei; b) înregistrează candidaturile depuse la nivelul circumscripţiei şi constată rămânerea definitivă a acestora; c) comunică, în termen de 24 de ore de la rămânerea definitivă a candidaturilor, Biroului Electoral Central, partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale cu reprezentare în Parlament prin grup parlamentar propriu în ambele Camere ale Parlamentului, celelalte partide politice, alianţe politice şi organizaţii ale cetăţenilor aparţinând minorităţilor naţionale care au depus candidaţi la nivelul colegiilor uninominale de pe raza circumscripţiei, cât şi numărul de candidaturi depuse de acestea; d) fac publicaţiile şi afişările prevăzute de prezentul titlu cu privire la candidaturi; e) rezolvă întâmpinările referitoare la propria lor activitate şi contestaţiile cu privire la operaţiunile birourilor electorale ale secţiilor de votare sau, după caz, oficiilor electorale, din cadrul circumscripţiei electorale în care funcţionează; contestaţiile se soluţionează prin hotărâri care sunt obligatorii pentru biroul electoral în cauză, precum şi pentru autorităţile şi instituţiile publice la care se referă, sub sancţiunile prevăzute de prezentul titlu; f) distribuie birourilor electorale ale secţiilor de votare, pe bază de proces-verbal de predare-primire, buletinele de vot, ştampila de control şi ştampilele cu menţiunea „VOTAT”, formularele pentru încheierea proceselor-verbale, precum şi celelalte materiale necesare procesului electoral. Biroul Electoral de Circumscripţie al Municipiului Bucureşti distribuie aceste materiale oficiilor electorale; g) stabilesc mandatele ce revin, la nivelul circumscripţiei, fiecărui partid politic, alianţă politică, alianţă electorală, organizaţie a cetăţenilor aparţinând unei minorităţi naţionale, candidat independent care participă în alegeri în condiţiile prezentului titlu, în conformitate cu prevederile art. 48; h) eliberează candidaţilor declaraţi aleşi certificatul doveditor al alegerii; i) înaintează Biroului Electoral Central procesele-verbale cuprinzând rezultatul alegerilor din colegiile uninominale ce compun circumscripţia electorală în care funcţionează şi rezultatul alegerilor la nivelul circumscripţiei electorale în care funcţionează, precum şi întâmpinările, contestaţiile şi procesele-verbale primite de la birourile electorale judeţene; j) îndeplinesc orice alte atribuţii ce le revin potrivit prezentului titlu; k) aduc la cunoştinţă publică, în termen de 48 de ore de la constituire, numărul alegătorilor înscrişi în listele electorale permanente ale fiecărui colegiu uninominal. 
(2) Hotărârile biroului electoral de circumscripţie se aduc la cunoştinţă în şedinţă publică. 
(3) Oficiile electorale de sector au următoarele atribuţii: a) urmăresc aplicarea dispoziţiilor legale privitoare la alegeri în sectoarele la nivelul cărora funcţionează şi veghează la organizarea din timp a secţiilor de votare; b) rezolvă întâmpinările referitoare la propria lor activitate şi contestaţiile cu privire la operaţiunile birourilor electorale ale secţiilor de votare de pe teritoriul sectorului la nivelul căruia funcţionează; c) distribuie birourilor electorale ale secţiilor de votare buletinele de vot, ştampila de control şi ştampilele cu menţiunea „VOTAT”, formularele pentru încheierea proceselor-verbale, precum şi celelalte materiale necesare procesului electoral; d) totalizează rezultatul alegerilor, conform proceselor-verbale primite de la birourile electorale ale secţiilor de votare din subordine pentru fiecare colegiu uninominal pentru alegerea deputaţilor şi pentru fiecare colegiu uninominal pentru alegerea senatorilor de pe teritoriul sectorului la nivelul căruia funcţionează şi transmit rezultatele către Biroul Electoral de Circumscripţie al Municipiului Bucureşti căruia i se subordonează; e) înaintează biroului electoral de circumscripţie căruia i se subordonează procesele-verbale cuprinzând rezultatul alegerilor, de pe raza sectorului respectiv, precum şi întâmpinările, contestaţiile şi procesele-verbale primite de la birourile electorale ale secţiilor de votare; f) în termen de 24 de ore de la împlinirea termenului prevăzut la alin. (1) lit. c), oficiul electoral de sector le va comunica preşedinţilor secţiilor de votare care sunt partidele politice şi organizaţiile cetăţenilor aparţinând minorităţilor naţionale reprezentate în Parlament prin grup parlamentar propriu, celelalte partide politice şi alianţe politice care au depus candidaţi la nivelul colegiilor uninominale, precum şi numărul de candidaturi depuse de acestea, în scopul completării birourilor electorale ale secţiilor de votare. 
(4) Hotărârile oficiului electoral de sector se aduc la cunoştinţă în şedinţă publică. 
Secţiile de votare şi birourile electorale ale secţiilor de votare 
 Conform articolului 18(1), pentru organizarea alegerii Camerei Deputaţilor şi a Senatului se înfiinţează Registrul secţiilor de votare, administrat de către Autoritatea Electorală Permanentă, cuprinzând delimitarea şi numerotarea secţiilor de votare de pe teritoriul României. (2) În cadrul localităţilor delimitarea secţiilor de votare se stabileşte de primarii comunelor, oraşelor, municipiilor sau subdiviziunilor administrativ-teritoriale ale municipiilor, împreună cu prefecţii şi cu direcţiile judeţene ale Centrului Naţional de Administrare a Bazelor de Date privind Evidenţa Persoanelor. (3) Numerotarea secţiilor de votare se stabileşte la nivelul fiecărei circumscripţii electorale, începând cu localitatea reşedinţă de judeţ şi continuând cu cele din municipii, celelalte oraşe şi apoi din comune în ordinea alfabetică a acestora; în municipiile cu subdiviziuni administrativ-teritoriale numerotarea se face cu respectarea ordinii acestor subdiviziuni, prevăzută de lege. (4) Prefecţii comunică Autorităţii Electorale Permanente, pentru înregistrarea în Registrul secţiilor de votare, delimitarea şi numerotarea secţiilor de votare de la nivelul circumscripţiei electorale. (5) Secţiile de votare rămân fixe, cu excepţia modificărilor ce necesită actualizarea. Modificările de orice natură, inclusiv cele intervenite în structura unităţilor administrativ-teritoriale sau în planul urbanistic al localităţilor, se comunică de îndată Autorităţii Electorale Permanente. (6) Secţiile de votare se organizează după cum urmează: a) în localităţile cu populaţie de peste 1.500 de locuitori, câte o secţie de votare la 1.000 –1.500 de locuitori; b) în localităţile cu populaţie sub 1.500 locuitori, o singură secţie de votare; c) se pot organiza secţii de votare şi în satele sau grupele de sate cu populaţie până la 1.000 de locuitori, situate la o distanţă mai mare de 3 km faţă de sediul secţiei de votare din reşedinţa comunei. (7) Primarii şi secretarii comunelor, oraşelor sau municipiilor, precum şi Centrul Naţional de Administrare a Bazelor de Date privind Evidenţa Persoanelor vor asigura toate datele, informaţiile şi sprijinul necesar pentru îndeplinirea de către prefecţi a obligaţiilor prevăzute la alin. (5). 
(8) Pe lângă misiunile diplomatice şi oficiile consulare ale României se organizează una sau mai multe secţii de votare pentru alegătorii care au domiciliul în străinătate. În afara secţiilor de votare prevăzute la alin. (1) pot fi organizate, cu acordul guvernului din ţara respectivă, secţii de votare şi în alte localităţi decât cele în care îşi au sediul misiunile diplomatice sau oficiile consulare. Alegătorii care au domiciliul într-un alt stat decât România îşi exercită dreptul de vot la una din secţiile de votare din acea ţară în care îşi au domiciliul, constituite în condiţiile prezentului titlu. 
Art. 19. – (1) Birourile electorale ale secţiilor de votare sunt alcătuite dintr-un preşedinte, un locţiitor al acestuia, care sunt, de regulă, magistraţi sau jurişti, precum şi din 7 membri. (2) Desemnarea juriştilor se face în şedinţă publică, cu 15 zile înainte de ziua votării, de către preşedintele tribunalului în şedinţă publică anunţată cu 48 de ore înainte, prin tragere la sorţi, dintre magistraţi sau alţi jurişti existenţi în judeţ sau în municipiul Bucureşti. Lista magistraţilor care vor participa la tragerea la sorţi se întocmeşte de către preşedintele tribunalului, iar cea a altor jurişti, de către prefect, împreună cu preşedintele tribunalului. Listele vor cuprinde un număr de persoane mai mare cu 10% decât cel necesar, acestea fiind rezervă la dispoziţia preşedintelui tribunalului, pentru înlocuirea, în cazuri deosebite, a titularilor. Gruparea în liste, în vederea tragerii la sorţi, se va face avându-se în vedere necesitatea ca locuinţele persoanelor în cauză să fie în localitatea în care îşi are sediul biroul electoral al secţiei de votare sau cât mai aproape de aceasta. (3) În lista prevăzută la alin. (2) vor fi trecuţi numai jurişti care nu fac parte din niciun partid politic şi din nicio organizaţie a cetăţenilor aparţinând minorităţilor naţionale care participă la alegeri şi nu sunt rude până la gradul al patrulea cu niciunul dintre candidaţi. (4) În cazul în care numărul juriştilor este insuficient, lista va fi completată, la propunerea prefectului cu avizul Autorităţii Electorale Permanente, cu alte persoane cu o reputaţie bună în localitate, care nu fac parte din niciun partid politic şi din nicio organizaţie a cetăţenilor aparţinând minorităţilor naţionale care participă la alegeri şi care nu sunt rude până la gradul al patrulea cu niciunul dintre candidaţi. (5) Lista propusă de prefect va cuprinde un număr de persoane mai mare cu 10% decât cel necesar, acestea fiind rezervă la dispoziţia preşedintelui tribunalului. Lista va conţine: numele, prenumele, adresele, telefoanele şi semnăturile de acceptare ale persoanelor propuse. Lista va fi însoţită de declaraţii pe propria răspundere ale persoanelor propuse, privind îndeplinirea condiţiilor prevăzute la alin. (4). (6) Gruparea în listă a persoanelor, în vederea tragerii la sorţi, se va face avându-se în vedere necesitatea ca locuinţele acestor persoane să fie situate în apropierea sediului biroului electoral al secţiei de votare. Rezultatul tragerii la sorţi se consemnează într-un proces-verbal semnat de preşedintele tribunalului judeţean. Procesul-verbal constituie actul de învestitură. Atât lista întocmită de preşedintele tribunalului, cât şi lista întocmită de prefect vor fi avizate de către Autoritatea Electorală Permanentă pe baza analizei experienţei anterioare ca preşedinţi şi locţiitori de preşedinţi de birou electoral de secţie de votare reieşită din analiza proceselor-verbale semnate şi predate de aceştia birourilor electorale de circumscripţie sau oficiilor electorale, după caz. 
(7) Preşedintele tribunalului va desemna pe preşedintele biroului electoral al secţiei de votare şi pe locţiitorul acestuia. În termen de 48 de ore de la desemnarea acestora, comunică biroului electoral judeţean despre aceasta. (8) În termen de două zile de la împlinirea termenului prevăzut la alin. (7), competitorii electorali sunt obligaţi să comunice la biroul electoral de circumscripţie reprezentanţii în fiecare birou electoral al secţiei de votare sub forma unei liste ce trebuie să cuprindă următoarele: numărul secţiei de votare, numele, prenumele, codul numeric personal, domiciliul sau reşedinţa, mijlocul de contact – telefon, fax, e-mail. Un competitor electoral poate avea într-un birou electoral al secţiei de votare cel mult 3 reprezentanţi. (9) În termen de 3 zile de la comunicarea reprezentanţilor competitorilor electorali de către aceştia, biroul electoral de circumscripţie completează, în prezenţa reprezentanţilor competitorilor electorali, birourile electorale ale secţiilor de votare cu cei 7 reprezentanţi ai acestora aplicând corespunzător prevederile art. 14 alin. (3) – (6). Cu această ocazie se încheie câte un proces-verbal semnat de preşedintele biroului electoral de circumscripţie pentru fiecare birou al secţiei de votare. Birourile electorale ale secţiilor de votare se constituie pe data desemnării membrilor acestora. La solicitarea scrisă a reprezentanţilor competitorilor electorali li se pune la dispoziţie o copie certificată a fiecărui proces-verbal. (10) În termen de două zile de la încheierea termenului de completare a birourilor secţiilor de votare biroul electoral de circumscripţie comunică prin intermediul prefecţilor la fiecare primărie componenţa birourilor electorale ale secţiilor de votare aflate în raza acestora. (11) Reprezentanţii în birourile electorale ale secţiilor de votare ai partidelor politice, alianţelor politice, alianţelor electorale sau ai organizaţiilor cetăţenilor aparţinând minorităţilor naţionale care participă la alegeri conform prezentului titlu nu pot primi alte atribuţii decât cele prevăzute de prezentul titlu. 
Art. 20. – Birourile electorale ale secţiilor de votare au următoarele atribuţii: 
a) primesc de la Centrul Naţional de Administrare a Bazelor de Date privind Evidenţa Persoanelor din cadrul Ministerului Internelor şi Reformei Administrative prin intermediul primarilor în termen de 24 de ore de la constituirea biroului electoral al secţiei de votare două copii ale listelor electorale permanente, una dintre copii afişând-o într-un loc vizibil pentru a putea fi consultată de alegători; copia afişată nu conţine codul numeric personal, seria şi numărul actului de identitate; b) primesc, pe bază de proces-verbal, de la biroul electoral de circumscripţie, buletinele de vot pentru alegătorii ce urmează să voteze la secţia de votare, ştampila de control şi ştampilele cu menţiunea „VOTAT”, formularele de procese-verbale şi alte materiale necesare votării, cât şi două buletine de vot anulate, câte unul pentru alegerea Camerei Deputaţilor şi a Senatului, de către preşedintele biroului electoral de circumscripţie, pe care le va afişa într-un loc vizibil, în ziua premergătoare alegerilor; c) conduc operaţiunile de votare, iau toate măsurile de ordine în localul secţiei de votare şi în jurul acestuia; d) numără voturile şi consemnează rezultatele votării; e) rezolvă întâmpinările referitoare la propria lor activitate; f) înaintează birourilor electorale de circumscripţie sau oficiului electoral de sector procesele-verbale cuprinzând rezultatele votării, buletinele de vot nule şi cele contestate împreună cu contestaţiile depuse şi materialele la care acestea se referă, precum şi listele electorale utilizate în cadrul secţiei de votare, îndosariate pe tipuri de liste; g) predau, cu proces-verbal, judecătoriei în a cărei rază teritorială îşi au sediul, buletinele de vot întrebuinţate şi necontestate, precum şi cele anulate, ştampilele şi celelalte materiale utilizate în desfăşurarea votării; h) eliberează fiecărui reprezentant al partidelor politice, alianţelor politice, alianţelor electorale şi organizaţiilor cetăţenilor aparţinând minorităţilor naţionale din componenţa biroului câte o copie după fiecare proces-verbal, certificată de preşedintele biroului electoral al secţiei de votare; i) eliberează, la cererea observatorilor organizaţiilor neguvernamentale, cât şi a reprezentanţilor presei acreditaţi pe lângă respectivele secţii de votare, prin preşedintele secţiei de votare, câte o copie a fiecărui proces-verbal care consemnează rezultatul alegerilor în secţia respectivă; j) furnizează, în ziua alegerilor, date privind prezenţa populaţiei la vot, conform unui calendar de termene stabilit de către Biroul Electoral Central. 
Art. 21. – (1) Partidele politice, alianţele politice, alianţele electorale, organizaţiile cetăţenilor aparţinând minorităţilor naţionale care participă la alegeri conform prezentului titlu, precum şi candidaţii independenţi pot contesta modul de formare şi componenţa birourilor electorale, în cel mult 48 de ore de la expirarea termenului de constituire sau, după caz, de completare a acestor birouri. (2) Contestaţiile se depun la şi se soluţionează de către organismul electoral constituit la nivelul imediat superior celui la care funcţionează biroul la care se referă contestaţia sau de către Înalta Curte de Casaţie şi Justiţie, în cazul în care contestaţia se referă la Biroul Electoral Central, în termen de cel mult două zile de la înregistrare. Hotărârea dată este definitivă. io

Implications for Policy and Research


În luna decembrie 2011, a fost pus în dezbatere proiectul propus de MAI
, conform căruia, Biroul Electoral Central este alcătuit din 7 judecători ai Înaltei Curţi de Casaţie şi Justiţie, preşedintele şi vicepreşedinţii Autorităţii Electorale Permanente, 12 reprezentanţi ai formaţiunilor politice care participă la alegeri şi un reprezentant al grupului parlamentar al minorităţilor naţionale din Camera Deputaţilor.
Legea propusă introduce şi posibilitatea numirii de procurori în cadrul unor organisme electorale. Astfel, proiectul aflat în dezbatere publică menţionează că birourile electorale judeţene sunt formate din 2 judecători şi/sau procurori, un reprezentant al Autorităţii Electorale Permanente, un reprezentant al grupului parlamentar al minorităţilor naţionale din Camera Deputaţilor şi din cel mult 11 reprezentanţi ai competitorilor electorali. Biroul electoral al municipiului Bucureşti este format din 2 judecători şi/sau procurori, un reprezentant al Autorităţii Electorale Permanente, un reprezentant al grupului parlamentar al minorităţilor naţionale din Camera Deputatilor şi din cel mult 11 reprezentanţi ai competitorilor electorali. Birourile electorale de sector sunt formate din 2 judecători şi/sau procurori, un reprezentant al Autorităţii Electorale Permanente, un reprezentant al grupului parlamentar al minorităţilor naţionale din Camera Deputaţilor şi din cel mult 7 reprezentanţi ai competitorilor electorali. Biroul electoral pentru românii cu domiciliul sau reşedinţa în afara ţării este format din 2 judecători şi/sau procurori, un reprezentant al Autorităţii Electorale Permanente, un reprezentant al grupului parlamentar al minorităţilor naţionale din Camera Deputaţilor şi din cel mult 7 reprezentanţi ai competitorilor electorali.

